Document ID: 32011D0449

DEĊIŻJONI TAL-KUNSILL
tat-28 ta’ Ġunju 2011
dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt ta’ Ġestjoni għall-kwistjonijiet Sanitarji u Fitosanitarji, imwaqqaf bil-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra, fir-rigward tal-emenda fl-Appendiċi V.A. tal-Anness IV ta’ dak il-Ftehim
(Test b’relevanza għaż-ŻEE)
(2011/449/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 168(4)(b) flimkien mal-Artikolu 218(9) tiegħu,
Wara li kkunsidra l-proposta tal-Kummissjoni Ewropea,
Billi:
(1)
Bid-Deċiżjoni 2005/269/KE (1), il-Kunsill approva f’isem il-Komunità l-iffirmar tal-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra (minn hawn ’il quddiem il-“Ftehim ta’ Assoċjazzjoni”).
(2)
L-Anness IV tal-Ftehim ta’ Assoċjazzjoni fih Ftehim dwar miżuri Sanitarji u Fitosanitarji (SPS) applikabbli għall-kummerċ ta’ annimali u prodotti tal-annimali, pjanti, prodotti tal-pjanti u prodotti oħra u t-trattament xieraq tal-annimali (minn hawn ’il quddiem “il-Ftehim SPS UE-Ċilì”).
(3)
Skont il-punt (c) tal-Artikolu 16(2) tal-Ftehim SPS UE-Ċilì, il-Kumitat Konġunt ta’ Ġestjoni għall-kwistjonijiet Sanitarji u Fitosanitarji” (minn hawn ’il quddiem “il-Kumitat Konġunt ta’ Ġestjoni”), stabbilit bl-Artikolu 89(3) tal-Ftehim ta’ Assoċjazzjoni, għandu s-setgħa li jemenda, permezz ta’ deċiżjoni, l-Appendiċijiet I sa XII tal-Ftehim SPS UE-Ċilì.
(4)
L-Appendiċi V.A. tal-Ftehim SPS UE-Ċilì għandu jkollu setturi ta’ prijorità jew subsetturi f’ordni ta’ prijorità li għalihom tista’ tiġi rikonoxxuta l-ekwivalenza.
(5)
Ir-Repubblika taċ-Ċilì tixtieq tapplika trattament ta’ proċessar lill-molluski bivalvi li mhuwiex previst mil-leġiżlazzjoni rilevanti tal-Unjoni.
(6)
Sabiex jiġi evalwat jekk it-trattament propost ta’ proċessar jistax jilħaq l-istess livell ta’ protezzjoni tal-konsumatur bħal dak tat-trattament previst mil-leġiżlazzjoni tal-Unjoni, huwa meħtieġ li tiġi valutata l-ekwivalenza taż-żewġ trattamenti.
(7)
It-tieni subparagrafu tal-Artikolu 7(4) tal-Ftehim SPS UE-Ċilì jirrikjedi li l-Appendiċi V.A. tal-Ftehim SPS UE-Ċilì jiġi emendat sabiex jidentifika setturi jew subsetturi ta’ prijorità qabel ma jkunu jistgħu jinbdew konsultazzjonijiet għall-valutazzjoni tal-ekwivalenza. Is-settur “prodotti tal-ħut” u s-subsettur tiegħu, “molluski bivalvi”, għandhom għalhekk jiġu introdotti fil-lista tal-prijoritajiet f’dik l-Appendiċi.
(8)
L-Unjoni għandha għalhekk tieħu l-pożizzjoni disposta fl-abbozz ta’ Deċiżjoni mehmuż tal-Kumitat Konġunt ta’ Ġestjoni, fir-rigward tal-emenda fl-Appendiċi V.A. tal-Anness IV tal-Ftehim ta’ Assoċjazzjoni,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed mill-Unjoni Ewropea fi ħdan il-Kumitat Konġunt ta’ Ġestjoni għall-kwistjonijiet Sanitarji u Fitosanitarji (minn hawn ’il quddiem “il-Kumitat Konġunt ta’ Ġestjoni”), stabbilit taħt il-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra fir-rigward tal-emenda fl-Appendiċi V.A. tal-Ftehim SPS UE-Ċilì għandha tkun ibbażata fuq l-abbozz ta’ Deċiżjoni tal-Kumitat Konġunt ta’ Ġestjoni mehmuż ma’ din id-Deċiżjoni.
Artikolu 2
Id-Deċiżjoni tal-Kumitat Konġunt ta’ Ġestjoni dwar l-emenda fl-Appendiċi V.A. tal-Ftehim SPS UE-Ċilì għandha tiġi ppubblikata f’Il-Ġurnal Uffiċjali tal-Unjoni Ewropea hekk kif tiġi adottata.
Artikolu 3
Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fil-Lussemburgu, it-28 ta’ Ġunju 2011.

Labels: 17
5
0
6
18